Ísak Jasonarson skrifarmiðvikudaginn 15. janúar 2020 kl. 08:00 LPGA mótaröðin fer aftur af stað í vikunni 70. tímabil LPGA mótaraðarinnar hefst á fimmtudaginn þegar Diamond Resort meistaramót meistaranna hefst . Alls eru sex af 10 efstu kylfingunum á heimslistanum með í mótinu en þátttökurétt hafa sigurvegarar á LPGA mótaröðinni árið 2018 og 2019 . Kylfingarnir sex sem um ræðir eru Nelly Korda ( 3. sæti heimslistans ) , Danielle Kang ( 4 ) , Sei Young Kim ( 5 ) , Nasa Hataoka ( 6 ) , Brooke M. Henderson ( 8 ) , Lexi Thompson ( 10 ) . Ásamt bestu kylfingum heims spila 49 frægir leikarar og íþróttafólk . Má þar til að mynda nefna Larry Fitzgerald , Denny Hamlin , Michael Pena og Jack Wagner en fræga fólkið leikur með LPGA kylfingunum alla fjóra dagana og eru í keppni sín á milli . John Smoltz hefur titil að verja í keppni frægra . Í aðalmótinu sjálfu hefur Eun-Hee Ji titil að verja en hún lék á 14 höggum undir pari í mótinu í fyrra þegar það fór fram í fyrsta skiptið . Eins og áður hefur komið fram hefst mótið á fimmtudaginn en það klárast á sunnudaginn fjórum hringjum seinna .